HUMAN แรงไม่หยุด! บวกอีก 6% ทะลุเป้า 10 บาท ลุ้นรายได้ปีนี้โต 25%
HUMAN แรงไม่หยุด! บวกอีก 6% ทะลุเป้า 10 บาท ลุ้นรายได้ปีนี้โต 25%
21 ม.ค. 2564

ผู้สื่อข่าวรายงานว่า บริษัท ฮิวแมนิก้า จำกัด (มหาชน) หรือ HUMAN ณ เวลา 11.40 น. อยู่ที่ระดับ 10.40 บาท บวก 0.60 บาท หรือ 6.12% ด้วยมูลค่าซื้อขาย 74.94 ล้านบาท ราคาหุ้นพุ่งแรงในรอบ 2 ปี โดยนับตั้งแต่หุ้นยืนที่ระดับ 10.40 บาท เมื่อวันที่ 13 พ.ย.61

โดยก่อนหน้านี้นายสุนทร เด่นธรรม ประธานเจ้าหน้าที่บริหาร บริษัท ฮิวแมนิก้า จำกัด (มหาชน) หรือ HUMAN เปิดเผยว่า แผนการดำเนินงานปี 2564 บริษัทตั้งเป้าหมายรายได้เติบโต 20-25% จากปี 2563 โดยเป็นการเติบโตจากธุรกิจด้านทรัพยากรบุคคล และธุรกิจให้บริการด้านบริหารจัดการบัญชีและการเงิน รวมทั้งธุรกิจใหม่ หลังจากบริษัทได้ร่วมลงทุนก่อตั้ง บริษัท เบนนิกซ์ จำกัด (Benix) ทุนจดทะเบียน 50 ล้านบาท โดย HUMAN ถือหุ้นในสัดส่วน 51% บริษัท ซีเอ็กซ์เอ กรุ๊ป ถือหุ้นในสัดส่วน 24.5% และบริษัท ฟูเชีย เวนเจอร์ แคปิทัล จำกัด ถือหุ้นในสัดส่วน 24.5%
โดย Benix โบรกเกอร์ยุคดิจิทัล บริการแพลตฟอร์มเพื่อบริหารจัดการด้านสวัสดิการพนักงาน โดยมีบริการที่ครอบคลุมครบถ้วนตั้งแต่การช่วยค้นหาแบบประกันกลุ่มที่เหมาะสม การให้คำปรึกษาสวัสดิการแบบยืดหยุ่นการเชื่อมต่อกับอีโคซิสเต็มด้านสุขภาพ การประกันภัย และการเงินที่ให้ประโยชน์กับพนักงาน ซึ่งในปี 2564 จะเป็นการเริ่มเสนอบริการ และเริ่มมีรายได้เข้ามา คาดว่าจะถึงจุดคุ้มทุนในปี 2565 จากนั้นปี 2566 จะเติบโตอย่างก้าวกระโดด
นอกจากนี้ บริษัทมีแผนออกผลิตภัณฑ์ใหม่ 1 ผลิตภัณฑ์ เป็นซอฟต์แวร์ด้าน ERP ครอบคลุมทั้งระบบบัญชีการเงิน Payroll ระบบซื้อขายลูกหนี้เจ้าหนี้ Learning Platform และ CRM โดยจะเริ่มออกแบบและพัฒนาในเดือน ม.ค. 2564 คาดว่าจะพัฒนาแล้วเสร็จในช่วงปลายปี 2564 หรือต้นปี 2565 รวมทั้งบริษัทยังพัฒนาต่อยอดผลิตภัณฑ์เดิมที่มีอยู่ เพื่อเปิดตลาดกลุ่มบริษัทที่ใช้เฉพาะซอฟต์แวร์ต่างประเทศ
ขณะเดียวกันบริษัทอยู่ระหว่างเจรจาเข้าซื้อกิจการ (M&amp;A) เกี่ยวกับธุรกิจด้านทรัพยากรบุคคล 3 ราย เป็นต่างประเทศ 2 ราย และในประเทศ 1 ราย คาดว่าจะได้ข้อสรุปว่าจะซื้อหรือไม่ซื้อทั้ง 3 ราย ไม่เกินไตรมาส 2/2564 ใช้เงินลงทุนประมาณ 200 ล้านบาท
สำหรับปี 2564 บริษัทจะมีการลงทุนพัฒนาซอฟต์แวร์ R&amp;D ประมาณ 20 ล้านบาท และเงินลงทุนสำหรับ M&amp;A อีกประมาณ 200 ล้านบาท
“ปี 2564 บริษัทตั้งเป้าหมายรายได้เติบโต 20-25% จากปี 2563 โดยเป็นเป้าหมายเฉพาะการเติบโตจากภายใน (Organic Growth) ยังไม่รวม M&amp;A ส่วนผลการดำเนินงานในปี 2563 คาดว่ารายได้จะเติบโตตามเป้าหมายที่วางไว้ 20% มาอยู่ที่กว่า 700 ล้านบาท จากปีก่อน ที่มีรายได้อยู่ที่ 615.80 ล้านบาท โดยแนวโน้มไตรมาส 4/2563 น่าจะดีกว่า 3 ไตรมาสที่ผ่านมา” นายสุนทร กล่าว
 
บล.ดีบีเอส วิคเคอร์ส ความเห็นฝ่ายวิจัยฯ DBS :ประเมินว่าบริษัทจะเติบโตได้ดีในปี 64-65 โดยมาจากธุรกิจ HR Solution, จาก Flexi-benefit, จากธุรกิจสินเชื่อ P2P แต่ไม่รวมการเข้าซื้อกิจการ นอกจากนั้นยังมีแผนที่จะขยายบริการด้านอื่นๆอีก เช่น แพลทฟอร์มบริหารความมั่งคั่ง ซึ่งโมเดลสำหรับธุรกิจในอนาคตมีนแนวโน้มจะเป็นการร่วมมือกับพันธมิตรธุรกิจมากกว่าการซื้อกิจการ
ล่าสุด HUMAN ได้ซื้อใบอนุญาตโบรกเกอร์ประกันภัยและประกันชีวิต และจะตั้งบริษัทร่วมทุนที่ HUMAN ถือหุ้น 51%  โดยมีกลุ่มเมืองไทยประกันชีวิตเป็นผู้ร่วมทุนและเป็นผู้ดำเนินงานหลัก ขณะที่ HUMAN จัดหาด้านแพลทฟอร์ม การให้บริการจะเป็นทั้งด้านสุขภาพและด้านการลงทุน
ส่วนธุรกิจเกี่ยวกับการปล่อยสินเชื่อ บริษัทตัดสินใจจะเป็นผู้จัดหาแพลทฟอร์มสำหรับธุรกิจปล่อยสินเชื่อ P2P เท่านั้น เพราะไม่ต้องการiรับความเสี่ยงกับปัญหา NPL ส่วนเงินทุนเริ่มต้นจะมาจากพันธมิตรธุรกิจ 2 ราย โดยเป็นการให้สินเชื่อกับลูกหนี้ที่อยู่ในระบบของ HUMAN การผ่อนชำระใช้วิธีหักจากเงินเดือน ด้านรายได้บริษัทจะมาจากค่าคอมมิชชั่นบนรายได้ดอกเบี้ยที่เกิดจากการใช้แพลทฟอร์ม ขณะนี้อยู่ระหว่างขออนุญาตการทำธุรกิจจากทางการไทย
แนะนำซื้อ ให้ราคาพื้นฐาน 10 บาท (DCF, WACC 9.5%, TG 2%) ชอบที่บริษัทมีการเติบโตดี และมีรายได้ประจำสูงถึง 70% ของรายได้รวม